b'\n_START_ARTICLE_\nSenffi trepid\n_START_PARAGRAPH_\nSenffi trepid on Tartus Struve t\xc3\xa4navat Vallikraavi t\xc3\xa4navaga \xc3\xbchendavad trepid._NEWLINE_Trepid on nime saanud Tartu \xc3\xbclikooli joonistuskooli esimese \xc3\xb5petaja kunstnik Carl August Senffi j\xc3\xa4rgi, kelle maja asus samas m\xc3\xa4en\xc3\xb5lval Tiigi ja Struve t\xc3\xa4nava nurgal. Tema j\xc3\xa4rgi nimetati ka Liivam\xc3\xa4ge Senffi m\xc3\xa4eks v\xc3\xb5i Senffi k\xc3\xb5rgendikuks. Senff lasi sellesse kohta ehitada esimesed trepid, et Tiigi t\xc3\xa4navalt tulijad p\xc3\xa4\xc3\xa4seksid mugavamalt \xc3\xbclikooli ja Toomkirikus t\xc3\xb6\xc3\xb6tanud raamatukokku, kuna enne treppe oli sel kohal j\xc3\xa4rsk tee, mis j\xc3\xa4tkas Pikk Liivam\xc3\xa4e t\xc3\xa4navat (Die lange Sandberg Gasse). 1830. aastal kirjeldati Senffi m\xc3\xa4e teed (Senffsche Bergweg) kui v\xc3\xa4ga j\xc3\xa4rsku ja ainult erakordselt vagurate hobustega s\xc3\xb5idetavat._NEWLINE_19. sajandi teisel poolel olid trepid osa T\xc3\xa4he t\xc3\xa4nava j\xc3\xa4tkust. T\xc3\xa4nav korraldati p\xc3\xb5hjalikult \xc3\xbcmber 1870. aastatel. Esialgne plaan oli ehitada sinna jalak\xc3\xa4ijatele k\xc3\xa4sipuudega kivitrepp. Eelarve koostas ehitusmeister Conrad Robert von Sengbusch, \xc3\xbclikooli rektor Ottomar Meykow eraldas linna toetuseks vahendeid._NEWLINE_Varaseimad vaated treppidele p\xc3\xa4rinevad ajast paar aastat p\xc3\xa4rast ehitise valmimist, kui istutatud puud olid veel v\xc3\xa4ikesed. 2010. aastal meenutas Varje Sootak, et veel m\xc3\xb5nik\xc3\xbcmmend aastat varem kasvasid trepi k\xc3\xb5rval Senffi-aegsed sirelid.'